  Анжелика Тихонова корреспондент Удмуртиысь студентка Вероника Карачёва Ижкарын калыкез удмурт кылэн но лулчеберетэн, учкымон интыосын тодматон понна «Познай Удмуртию» ӵектос гожтӥз. Кемалась ик ӧвӧл ужез Егитъёсын ужанъя федерал агентстволэн (Росмолодёжь) вожвылъяськоназ вормисьёс пӧлы пыриз. Ӵектосэзлэн пуштросэз сярысь нылаш ивортодэтъя «Удмуртия» агентстволэн корреспондентэзлы вераз. Вероника Карачёва вордӥськиз но будӥз Ижкарын. Али Удмурт кун университет бордысь колледжын рекламая ӧнерчилы дышетске, Удмуртилэн лулчеберетэныз тунсыкъяське. Туризмен герӟаськем ӵектос гожтыны малпанэз ог ар но ӝыны талэсь азьлогес кылдӥз шуыса пусъе. Мон театр студие ветлӥ, отын крезьгуръя коллектив вал. Ми театрын но шудӥм, удмурт кырӟанъёсты но кырӟам. Кырӟанъёсты дышетӥськом вал, но эшшо милемлы юромо ӟуч кылын транскрипция дасяло вал. Озьы мон валай, сыӵе шугъяськон вань шуыса, карын улӥсьёс удмурт кылэз уг тодо шуыса. Но югдурез тупатыны кулэ, со асьмелэн лулчеберетмы Вероника Карачёва, «Познай Удмуртию» ӵектослэн авторезӴапак со понна Вероника Ижкарысь 10 тужгес учкымон интыос доры ивортодэт сётӥсь стендъёс пуктыны малпаз. Пусйымон интыосын тодматэм сяна, куд-огез соос улосвылмы, лулчеберетмы сярысь вералозы. Стендъёс интерактивной луозы.  Отын Зарни нимо маскот луоз, ӵектосмылэн персонажез. Со стенд доры лыктӥсьёсты пумиталоз. Озьы ик отчы мерлыко вотэсъёсы но аудиогид вылэ потон понна QR-кодъёс интыяськозы. Со инты, удмурт лулчеберетмы сярысь пичияк верамын луоз. Куд-огъёсаз улосвылмы, кӧня каръёсмы но мукетыз сярысь ивортодэт луоз. Озьы ик удмурт кылэн но тодматскыны луоз. Со понна удмурт кылъёсын кнопкаос луозы, кудъёсыз вылэ зӥбыса, соос удмурт но ӟуч кылын чузъяськозы Вероника Карачёва, «Познай Удмуртию» ӵектослэн авторезПусъём, ачиз Вероника удмурт кылэз уг тоды. Соин ик стендъёсысь удмурт кылъёсты дасяны Удмурт кун университетысь Удмурт кылосбуръя, финно-угроведениея но журналистикая институтысь ӧнерчиос юрттозы шуыса оске. Нош ачиз азьланяз удмурт кылъя курсъёсы ветлыны дасяське. Вероника Карачёвалэн малпамезъя, пӧртэм юртъёс но синпелетъёс бордысь стендъёслэсь Ижкарлэн шор люкетаз аспӧртэм кульчо кылдоз. Тунсыкъяськисьёс Кузебай Герд нимо йӧскалык музей дорысен тымет пала васькозы но котырскыса М. Т. Калашников нимо музей огъет доры вуозы.  Оглом ӵектос улсын укмыс пӧртэм ужрадъёс ортчыны кулэ. Нырысетӥез соос пӧлысь туэ толсуре луоз ини. Берпуметӥез – 2022-тӥ арын шуркынмонэ. Нош стендъёсты вуоно арын ик куартолэзе-инвожое усьтыны чакламын. Ужрадъёсы пӧртэм арлыдъем адямиос пыриськозы: студентъёс бордысен кутскыса, мӧйыос дорозь. Фестиваль луоз. <…> Со маршрутэн герӟаськемын луоз. Ижкар уйпал амалэн ветлонъя одӥгез шоркар луэ ук. Соин ик милям фестивалямы солы тӥрлык сётӥськоз но, озьы вань мылкыд карисьёс маршрутмыя ортчозы. Экскурсовод кармы сярысь вералоз Вероника Карачёва, «Познай Удмуртию» ӵектослэн авторезВероникалэн кылъёсызъя, Ижкарын маршрут кылдытэмез бере, элькунысь но учкымон интыосъя сыӵе ик стендъёс пуктылыны мылкыдыз вань, озьы ик соос Удмуртилэн инкуазь чеберлыкез сярысь вералозы. Стендъёсын ивортэмын луоз, кӧня иськем со интыос дорозь, кызьы, кыӵе транспортэн отчы вуоно.  Тодэ вайытом, Вероника Карачёва ӵектоссэ улонэ пыӵатыны 800 сюрс манет утӥз. Со конкурсын ик эшшо одӥг грант Эгра ёросысь дышетскись басьтӥз.  Тегъёс: Лулчеберет Ижкар егитъёс Удмуртия удмурткыл Удмуртиысьтуризм грантъёс  